7 Akanya ka Jean-Claude, wa kwa Central African Republic. Ke mogolwane yo o nyetseng yo o nang le bana ba le bararo. Kwa nageng eo, go thata go bona tiro mme batho ba le bantsi ba ka dira sengwe le sengwe gore ba se ka ba latlhegelwa ke tiro. Letsatsi lengwe manejara o ne a bolelela Jean-Claude gore a simolole go bereka bosigo—a simolole ka 6:30 p.m., beke yotlhe. Jean-Claude o ne a mo tlhalosetsa gore ga a tlamele lelapa la gagwe ka dilo tsa senama fela, gape o tshwanetse go le tlamela ka dilo tsa semoya. Gape o ne a mmolelela gore o na le boikarabelo jwa go thusa phuthego. Manejara o ne a mo araba a reng? “Fa o le lesego go bona tiro o tshwanetse go lebala dilo tsotlhe tse dingwe, go akaretsa mosadi wa gago, bana ba gago le mathata a gago. O tshwanetse go tshelela tiro ya gago—e seng sepe gape. Itlhophele gore ke eng se se leng botlhokwa mo go wena: bodumedi jwa gago kgotsa tiro ya gago.” Wena o ka bo o dirile eng? Mme gone, Jean-Claude o ne a itse gore fa a ka felelwa ke tiro, Modimo o tla mo tlhokomela. O ne a sa ntse a tla nna le mo gontsi go go dira mo tirelong ya Modimo, mme Jehofa o ne a tla mo thusa go tlhokomela lelapa la gagwe ka dilo tse le di tlhokang. Ka jalo, o ne a ya dipokanong tse di latelang tsa mo gare ga beke. Morago ga moo, o ne a ipaakanyetsa go ya tirong, a sa tlhomamisega gore a mme o sa ntse a tla letliwa go tswelela ka tiro ya gagwe. Ka yone nako eo, o ne a amogela mogala. Manejara o ne a kobilwe mo tirong, mme mokaulengwe wa rona o ne a sa ntse a na le tiro.